<classify> Waziri wa Ujenzi, Uchukuzi na Mawasiliano, Isack Kamwelwe amesema, barabara za juu kwenye makutano ya barabara ya Nyerere na Mandela eneo la Tazara jijini Dar es Salaam zitazinduliwa hivi karibuni.Pasipo kutaja tarehe rasmi ya uzinduzi wa barabara hiyo, Waziri Kamwelwe amesema kuwa ujenzi wake uko kwenye hatua za mwisho na uzinduzi utafanyika muda si mrefu kuanzia sasa.Ametoa mwito kwa wananchi waendelee kuwa wavumilivu kwa adha ya msongamano wanayoipata eneo hilo la Tazara kwa kuwa muda uliobaki kwa barabara hiyo kuzinduliwa ni mfupi.Kuhusu barabara hiyo kuanza kutumika kwa majaribio na uwezo wake wa kupitisha magari, Waziri huyo wa Ujenzi alisema kuwa serikali itatoa taarifa rasmi hivi karibuni ya kuanza kutumika kwa majaribio na kuongeza kuwa ina uwezo wa kupitisha magari yote makubwa na madogo.Ujenzi wa barabara hiyo unaofanywa na Kampuni ya Kijapan ya Sumitomo Mitsui, ulianza mara baada ya Rais John Magufuli kuweka Jiwe la Msingi Aprili 16, 2016.Katika hotuba yake wakati akiweka jiwe hilo la msingi, John Magufuli alimtaka mkandarasi kumaliza ujenzi wa barabara hiyo mapema ikiwezekana kabla ya Oktoba, mwaka huu kama mkataba unavyotaka.Rais Magufuli alisema wakati huo kuwa gharama za ujenzi wa barabara hiyo yenye urefu wa mita 300 ni Sh bilioni 100 ambapo kati ya fedha hizo, Sh bilioni 93.44 zimetolewa na Serikali ya Japan kupitia Shirika lake la Maendeleo la Kimataifa la JICA, huku Serikali ikitoa Sh bilioni 8.3.Kwa mujibu wa Rais Magufuli, utafiti uliofanyika mwaka 2013 unaonesha kuwa Taifa lilikuwa linapoteza Sh bilioni 411.3 kwa Jiji la Dar es Salaam pekee kutokana na tatizo la msongamano.Barabara za Juu eneo la Tazara ni ya kwanza kujengwa nchini na kufuatiwa na ujenzi wa barabara za juu eneo la Ubungo jijini Dar es Salaam.  <topic>: KITAIFA 